钦定古今图书集成/明伦汇编/官常典/第561卷 > 严绶
## 钦定古今图书集成/明伦汇编/官常典/第561卷 > 严绶

按《唐书严挺之传》：“挺之从孙绶。绶父丹尝为剑南盐
铁青苗租庸使，以武在蜀，辞不拜。绶擢进士第，以侍
御史副刘赞为宣歙团练使。赞卒，绶总留事，悉库物
以献，召为刑部员外郎，宾佐进奉由绶始。河东节度
使李说病，军司马郑儋总其政，说卒，代为节度。时德
宗务姑息方镇，若帅死不他命，即用军司马代之，以”
和厌众情。至是，帝颇忆绶所献，故擢为河东司马。明
年，儋卒，即检校工部尚书，代其使。宪宗立，杨惠琳反
夏州，刘辟反蜀，绶建言：“天子始即位，不可失威，请必
诛。”选锐兵，遣大将李光颜助讨贼。二贼平，检校尚书
左仆射，封扶风郡公，进司空。在镇九年，尚宽惠，治称
流闻，士马孳息。尝大阅，旗帜周七十里。回鹘梅录将
军在会，闻金鼓震伏。入为尚书右仆射。绶既名胄，于
吏事有方略，然锐进趣，素议薄之，始就廊下食，在百
官上。帝使中人赐含桃，绶见，拜之。为御史劾奏，绶惭
惧待罪，诏释绶而贬中人。出为荆南节度使，封郑国
公。溆州蛮张伯靖杀吏，据辰、锦州，连九洞自固，诏绶
进讨。绶勒兵出，次遣将赍檄开晓，群蛮悉降。吴元济
把佥以绶明恕可大事，乃徙山南东道节度使，加淮
西招抚使。绶引师压贼境，多出金帛赏士，以厚赂谢
中人，招声援。既未有以制贼，闭屯弥年不战。宰相裴
度谓绶非将才，以太子少保召还，检校司徒，判光禄
卿事，进少傅。卒，年七十七，赠太保。绶才不逾中人，然
历三镇，所奏辟及绶，时位将相者九人。初，绶未显，过
于閺乡尉李达，达不礼，方饮他客，不召绶。后达罢彭
城令，过并州，晨入谒，不知绶也。绶方大宴宾客，召达
至，戒客勿起，让曰：“吾昔羁旅閺乡，君方召客食而不
顾我。今我召客，亦不敢留君。”达惭，不得去。左右引出，
悸而喑。卧馆数月，其佐令狐楚为请，乃免。河东李进
贤者，善畜牧，家高赀，得幸于绶，署牙门将。元和中，进
贤累为振武节度使，辟绶子澈为判官。澈年少，治苛
刻，军中苦之。回鹘入辟鹈泉，进贤发兵讨之，吏禀粮
不实，次鸣砂焚，杀其将杨遵宪而还。进贤大怒，众惧，
因燔城门攻进贤。左右拒战不胜，缒而去，奔靖边军，
乃杀澈而屠进贤家。诏以夏绥银节度张煦代之，诛
乱首数百人乃定。